Hof beslis oor Australiese pedofiel se uitleweringArgieffoto Die Wynberg-landdroshof het Woensdag beslis ŉ Australiese pedofiel, Anthony Peter Freedendal, moet na sy tuisland uitgelewer word om daar op ŉ reeks seksuele aanklagte tereg te staan. Die hof het verder beslis Freedendal moet in die Pollsmoor-gevangenis aangehou word totdat Michael Masutha, minister van justisie, ŉ finale besluit oor sy uitlewering gemaak het. Freedendal het 15 dae kans om in die Wes-Kaapse hooggeregshof teen die hofuitspraak te appelleer. Adv. William Booth vir die verdediging het na afloop van die hofverrigtinge gesê hy het nog geen instruksies van sy kliënt ontvang oor ŉ moontlike aansoek om appèl nie. Hy het gesê hy sal wel voorleggings aan Masutha maak om te versoek dat Freedendal se ouderdom en gesondheid in ag geneem word. Freedendal is 76 jaar oud en ly aan kanker, tuberkulose, diabetes en hoë bloeddruk. Booth het gesê hy sal ook versoek dat die minister in ag neem dat Freedendal reeds ŉ vonnis in Kaapstad vir soortgelyke oortredings uitdien. Freedendal is in Julie 2011 in Port Lincoln in Australië in hegtenis geneem op aanklagte in verband met die beweerde seksuele mishandeling van kinders. Volgens die hofdokumente is die beweerde oortredings van Junie 1999 tot Januarie 2003 gepleeg met meisies en seuns tussen die ouderdomme van 7 en 11 jaar. Een van die beweerde slagoffers is ŉ 9-jarige verstandelik gestremde meisie. Freedendal is op borgtog vrygelaat en is later toestemming gegee om Suid-Afrika te besoek op voorwaarde dat hy teen 21 November 2011 terugkeer na Australië. Hy het nooit teruggekeer nie. Hy is later in Kaapstad in hegtenis geneem en aangekla van die seksuele mishandeling van agt kinders. Hy het skuld op die aanklagte teen hom erken en is ŉ vonnis van vyf jaar opgelê, waarvan 10 maande in die gevangenis uitgedien moet word en die res onder korrektiewe toesig. Teen die tyd dat hy op parool vrygelaat moes word, het die Australiese owerhede sy uitlewering versoek. Landdros Xoliswa Ndoyana het Woensdag in haar uitspraak gesê sy het bevind die uitleweringsaansoek voldoen aan die beginsel van dubbele kriminaliteit. Hierdie beginsel bepaal dat die misdaad waarvoor die uitlewering aangevra word in beide lande ŉ oortreding moet wees. Die oortredings waarvan Freedendal in Australië beskuldig word, is dus ook oortredings in Suid-Afrika. Ndoyana het ook gesê sy is tevrede dat die Australiese owerhede genoeg bewyse gelewer het om Freedendal se vervolging in Australië te regverdig. Sy het verwys na verskeie argumente wat Booth in hierdie verband gemaak het, maar het gesê dit is bloot haar plig om te bepaal of Freedendal aanspreeklik is om uitgelewer te word, en die finale besluit berus steeds by die minister van justisie. Freedendal se vrou, Jo, was in die openbare galery tydens die uitspraak. Sy het hom gegroet toe bewaarders hom by die trappe af na die aanhoudingselle geneem het.